ธปท.ชี้เศรษฐกิจเม.ย.แผ่วจากความไม่สงบทางการเมือง
ธปท.เผยภาวะเศรษฐกิจเดือนเม.ย.ขยายตัวในอัตราที่ชะลอลง เพราะมีวันหยุดมากและได้รับผลกระทบจากการชุมนุมทางการเมือง
31 พ.ค. 2553

ธปท.เผยภาวะเศรษฐกิจเดือนเม.ย.ขยายตัวในอัตราที่ชะลอลง เพราะมีวันหยุดมากและได้รับผลกระทบจากการชุมนุมทางการเมือง
นายสุชาติ สักการโกศล ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย(ธปท.) เปิดเผยว่า ภาวะเศรษฐกิจในเดือนเม.ย.ปีนี้ ซึ่งเป็นเดือนแรกของไตรมาส 2 เริ่มขยายตัวในอัตราที่ชะลอลง ทั้งด้านการผลิตและการใช้จ่ายในประเทศ โดยมีสาเหตุสำคัญมาจากปัจจัยของฤดูกาลที่เดือนนี้มีวันทำการน้อยกว่าปกติ และปัจจัยความไม่สงบทางการเมือง ที่เริ่มส่งผลกระทบต่อความเชื่อมั่นของผู้บริโภค ผู้ประกอบการ และจำนวนนักท่องเที่ยวลดลง โดยเฉพาะนักท่องเที่ยวจากจีนที่ลดลงมากที่สุด
“กิจกรรมทางเศรษฐกิจในเดือนเม.ย.แผ่วลงจากเดือนก่อนหน้า ทำให้การใช้จ่ายในประเทศลดลงแต่ก็ถือว่าไม่มาก โดยถ้าเทียบระยะเดียวกันปีก่อน จาก 8.7% เหลือ 7% แต่ถ้าดูเทียบกับเดือนก่อนลดลงจากที่เคยขยายตัว 1.7% เป็นติดลบ 0.9% ซึ่งถือว่าหดตัวไม่มากนัก เนื่องจากรายได้ภาคการเกษตรยังดี การว่างงานก็ต่ำ ส่วนการท่องเที่ยวกระทบค่อนข้างมาก เห็นได้จากการขยายตัวเมื่อเทียบระยะเดียวกันปีก่อนลดลง จาก 18% เหลือ 2.3% อัตราการเข้าพักลดลงจาก 57% เหลือ 46.6% โดยเฉพาะการท่องเที่ยวในพื้นที่ภาคกลาง แต่อย่างไรก็ตามการท่องเที่ยวในภาคอื่นๆ โดยเฉพาะภาคใต้ยังดีอยู่”นายสุชาติกล่าว
ทั้งนี้ ในภาคการผลิต การใช้ลำกังการผลิตลดลง จาก 75% เหลือเพียง 62.3%  อย่างไรก็ดีภาคการส่งออกของไทยและภาคการลงทุนยังขยายตัวในระดับที่ดี โดยการส่งออกเดือนเม.ย.ขยายตัว 34.6% มีมูลค่า 1.38 หมื่นล้านเหรียญสหรัฐฯ ลดลงเล็กน้อยจากเดือนมี.ค.ที่เคยขยายตัว 41% หรือมีมูลค่า 1.61 หมื่นล้านเหรียญสหรัฐฯ ในภาคการนำเข้าขยายตัว 43.1% มีมูลค่าการนำเข้า 1.40 หมื่นล้านเหรียญสหรัฐฯ ลดลงเล็กน้อยจากเดือนก่อนที่การนำเข้าขยายตัว 62% เช่นเดียวกับการลงทุนก็ยังปรับตัวอยู่ในระดับที่ดี โดยระยะเดียวกันปีก่อนขยายตัว 20.3% จากเดือนก่อนขยายตัว 18.1% แต่ถ้าเทียบเดือนก่อนหน้าการลงทุนขยายตัว 1.3% ลดลงเล็กน้อยจากเดือนก่อนที่ 3%